## Uredba o unutarnjem ustrojstvu Državnog ureda za središnju javnu nabavu

### NN 31/2012 (14.3.2012.), Uredba o unutarnjem ustrojstvu Državnog ureda za središnju javnu nabavu

VLADA REPUBLIKE HRVATSKE

751

Na temelju članka 63. stavka 2. Zakona o sustavu državne uprave (»Narodne novine«, broj 150/2011) i članka 24. stavka 1. Zakona o izmjenama i dopunama Zakona o ustrojstvu i djelokrugu ministarstava i drugih središnjih tijela državne uprave (»Narodne novine«, broj 22/2012), Vlada Republike Hrvatske na sjednici održanoj 8. ožujka 2012. godine donijela

UREDBU

O UNUTARNJEM USTROJSTVU DRŽAVNOG UREDA ZA SREDIŠNJU JAVNU NABAVU

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo Državnog ureda za središnju javnu nabavu (dalje u tekstu: Državni ured), nazivi unutarnjih ustrojstvenih jedinica, njihov djelokrug, način upravljanja, korisnici središnje javne nabave, okvirni broj državnih službenika i namještenika i druga pitanja od značaja za rad Državnog ureda.

II. UNUTARNJE USTROJSTVO I DJELOKRUG

Članak 2.

Za obavljanje poslova iz djelokruga Državnog ureda, ustrojavaju se sljedeće unutarnje ustrojstvene jedinice:

1. Kabinet predstojnika državnog ureda

2. Glavno tajništvo

3. Sektor za ključne korisnike i upravljanje nabavnim kategorijama.

1. KABINET PREDSTOJNIKA DRŽAVNOG UREDA

Članak 3.

U Kabinetu predstojnika Državnog ureda obavljaju se administrativni i stručni poslovi za predstojnika ureda i zamjenika predstojnika ureda; protokolarni poslovi za potrebe Državnog ureda; poslovi u vezi s predstavkama i pritužbama građana te poslovi vezani za odnose sa sredstvima javnog informiranja, kao i drugi stručni i administrativni poslovi u vezi s realizacijom programa rada i aktivnosti predstojnika i zamjenika predstojnika. Kabinet koordinira izradu strateškog plana Državnog ureda, sukladno Zakonu o proračunu; obavlja poslove unutarnjeg informiranja Državnog ureda, pripreme i provođenja promotivnih aktivnosti Državnog ureda; pripreme materijala za potrebe komunikacije Državnog ureda s Hrvatskim saborom, Vladom Republike Hrvatske i drugim tijelima državne uprave te obavlja i druge poslove u okviru svoga djelokruga.

2. GLAVNO TAJNIŠTVO

Članak 4.

Glavno tajništvo obavlja administrativne, pravne, upravno-

-pravne, financijsko-računovodstvene, financijsko-planske, poslove financijskog upravljanja i kontrole, strateškog planiranja te druge stručne poslove za potrebe Državnog ureda koji se odnose na tehničko usklađivanje rada unutarnjih ustrojstvenih jedinica, i to: prati i analizira radne procese u okviru Državnog ureda i osigurava učinkovitost u radu; obavlja poslove u vezi radno-pravnih pitanja službenika i namještenika Državnog ureda, njihovog stručnog osposobljavanja i usavršavanja, te napredovanja i nagrađivanja; poslove nabave radova, robe i usluga za potrebe Državnog ureda; informatičke poslove; poslove skrbi o urednom i pravilnom korištenju imovine i sredstava za rad; koordinira prijevoz i upotrebu službenih vozila za potrebe Državnog ureda, obavlja i druge poslove u okviru svoga djelokruga.

Za obavljanje poslova iz djelokruga Glavnog tajništva, ustrojavaju se sljedeće ustrojstvene jedinice:

2.1. Odjel za ljudske potencijale, pravne i opće poslove

2.2. Odjel za financijsko-računovodstvene poslove.

2.1. Odjel za ljudske potencijale, pravne i opće poslove

Članak 5.

Odjel za ljudske potencijale, pravne i opće poslove prati i provodi mjere planiranja, upravljanja i razvoja ljudskih potencijala Državnog ureda; koordinira poslove izbora kandidata za prijam u državnu službu; koordinira pripremu prijedloga rješenja o prijmu i rasporedu službenika i namještenika te ostalih rješenja iz područja službeničkih i radno-pravnih odnosa; sudjeluje u izradi, donošenju i provedbi programa razvoja, upravljanja i stručnog usavršavanja; prati rad državnih službenika i namještenika te napredovanje i promicanje u službi; koordinira postupak za utvrđivanje činjeničnog stanja vezanog za eventualno počinjenje lakših ili težih povreda te kaznenih ili prekršajnih dijela djelatnika Državnog ureda; izdaje potvrde o statusu službenika i namještenika Državnog ureda; vodi propisane evidencije i osobne očevidnike, redovito dostavljajući nove podatke u Registar zaposlenih u javnom sektoru; obavlja informatičke poslove i pruža korisnicima potporu u radu; obavlja stručne poslove uređivanja i provođenja zaštite na radu i protupožarne zaštite; obavlja stručne i tehničke poslove koji se odnose na primitak i otpremu pošte, urudžbiranje i arhivu, umnožavanje materijala; koordinira prijevoz i upotrebu službenih vozila za potrebe Državnog ureda; organizira poslove održavanja poslovnog prostora, skrbi o urednom i pravilnom korištenju imovine i sredstava za rad te obavlja i druge poslove u okviru svoga djelokruga.

2.2. Odjel za financijsko-računovodstvene poslove

Članak 6.

Odjel za financijsko-računovodstvene poslove obavlja poslove koji se odnose na izradu prijedloga državnog proračuna i izradu mjesečnih financijskih planova; izrađuje propisana financijska, statistička i ostala izvješća sukladno zakonima i ostalim propisima; obavlja financijske poslove, izvršava plaćanja za odobrene tekuće izdatke po pozicijama državnog proračuna; obavlja poslove obračuna plaća i naknada zaposlenima; vodi blagajničko poslovanje, priprema i izrađuje periodične obračune, završni račun; organizira godišnji popis imovine i obveza; vodi knjigovodstvo osnovnih sredstava, sitnog inventara i uredskog materijala te obavlja i druge poslove u okviru svoga djelokruga. Odjel također obavlja poslove područne riznice u skladu s autorizacijama i utvrđenim poslovnim procesima Državne riznice.

3. SEKTOR ZA KLJUČNE KORISNIKE I UPRAVLJANJE NABAVNIM KATEGORIJAMA

Članak 7.

Sektor za ključne korisnike i upravljanje nabavnim kategorijama koordinira aktivnosti između korisnika i Državnog ureda; organizira pristupanje drugih korisnika, po ovlasti Vlade Republike Hrvatske, i uključuje ih u postupke središnje javne nabave; istražuje tržište; savjetuje ključne korisnike prilikom izrade plana nabave i tijekom pripreme postupaka nabave od strane Državnog ureda te izvršavanja zaključenih okvirnih sporazuma i ugovora o javnoj nabavi; zaprima primjedbe i prijedloge korisnika vezano za središnju javnu nabavu; kontaktira dobavljače tijekom izvršenja ugovora; potiče ujednačavanje prilikom iskazivanja potreba od strane korisnika vodeći računa o uštedama u javnoj potrošnji; utvrđuje i objedinjava ukupne potrebe iskazane od strane korisnika po nabavnim kategorijama te vodi bazu podataka; priprema i upravlja projektima implementacije naprednih tehnologija u procesima iskazivanja potreba od strane korisnika i provedbi postupaka središnje javne nabave, projektima standardizacije i katalogizacije u nabavnim kategorijama, razvojem e-nabave, projektima održive i zelene javne nabave i sudjelovanja srednjih i malih poduzetnika u postupcima središnje javne nabave, priprema i upravlja i drugim projektima vezanima za središnju javnu nabavu; izrađuje studije slučaja; određuje javno-nabave strategije za pojedine nabavne kategorije; izrađuje dokumentaciju za nadmetanje i ostalu potrebnu dokumentaciju; provodi postupke javne nabave, sklapa ugovore i okvirne sporazume; očituje se na podnesene pravne lijekove; vodi portal za središnju javnu nabavu i objavljuje sklopljene okvirne sporazume i ugovore; uspostavlja i vodi bazu podataka o sklopljenim ugovorima i okvirnim sporazumima; prati izvršavanje okvirnih sporazuma i ugovora; kontinuirano analizira rezultate središnje javne nabave; priprema prijedlog odluke o nabavnim kategorijama koje se nabavljaju putem središnje javne nabave; priprema izvješća za Vladu Republike Hrvatske te obavlja i druge poslove u okviru svoga djelokruga.

Za obavljanje poslova iz djelokruga Sektora za ključne korisnike i upravljanje nabavnim kategorijama, ustrojavaju se sljedeće ustrojstvene jedinice:

3.1. Služba za ključne korisnike i upravljanje projektima

3.2. Služba za upravljanje nabavnim kategorijama.

3.1. Služba za ključne korisnike i upravljanje projektima

Članak 8.

Služba za ključne korisnike i upravljanje projektima koordinira aktivnosti između ključnih korisnika i Državnog ureda; organizira pristupanje drugih korisnika, po ovlasti Vlade Republike Hrvatske, i uključuje ih u postupke središnje javne nabave; sudjeluje u objedinjavanju ukupnih potreba iskazanih od strane korisnika po nabavnim kategorijama te vodi bazu podataka; savjetuje ključne korisnike prilikom izrade plana nabave, tijekom pripreme postupaka nabave od strane Državnog ureda te prilikom izvršavanja zaključenih okvirnih sporazuma i ugovora o javnoj nabavi; zaprima primjedbe i prijedloge ključnih korisnika vezano za središnju javnu nabavu; priprema i upravlja projektima implementacije naprednih tehnologija u procesima iskazivanja potreba od strane korisnika i u procesima provedbe postupaka središnje javne nabave, projektima standardizacije i katalogizacije po nabavnim kategorijama, projektima održive i zelene javne nabave, projektima sudjelovanja srednjih i malih poduzetnika u postupcima središnje javne nabave i drugim projektima vezanima za središnju javnu nabavu; razvija e-nabavu; izrađuje studije slučaja; sudjeluje u izradi javno-nabavne strategije; sudjeluje u pripremi dokumentacije za nadmetanje i ostale potrebne dokumentacije; provodi postupke javne nabave, sklapa ugovore i okvirne sporazume; postupa po podnesenim pravnim lijekovima; vodi portal za središnju javnu nabavu i objavljuje sklopljene okvirne sporazume i ugovore; uspostavlja i vodi bazu podataka o sklopljenim ugovorima i okvirnim sporazumima; prati izvršavanje okvirnih sporazuma i ugovora; kontinuirano analizira rezultate središnje javne nabave; sudjeluje u pripremi odluke o nabavnim kategorijama koje se nabavljaju putem središnje javne nabave; priprema izvješća za Vladu Republike Hrvatske te obavlja i druge poslove u okviru svoga djelokruga.

Za obavljanje poslova iz djelokruga Službe za ključne korisnike i upravljanje projektima, ustrojavaju se sljedeće ustrojstvene jedinice:

3.1.1. Odjel za ključne korisnike

3.1.2. Odjel za upravljanje projektima

3.1.3. Odjel za ugovaranje, analizu i praćenje izvršenja.

3.1.1. Odjel za ključne korisnike

Članak 9.

Odjel za ključne korisnike koordinira aktivnosti između ključnih korisnika i Državnog ureda; organizira pristupanje drugih korisnika, po ovlasti Vlade Republike Hrvatske, i uključuje ih u postupke središnje javne nabave; zaprima primjedbe i prijedloge ključnih korisnika vezano za središnju javnu nabavu; savjetuje ključne korisnike prilikom izrade plana nabave i tijekom pripreme postupaka nabave od strane Državnog ureda te izvršavanja zaključenih okvirnih sporazuma i ugovora o javnoj nabavi; sudjeluje u objedinjavanju ukupnih potreba iskazanih od strane korisnika po nabavnim kategorijama te vodi bazu podataka; sudjeluje u izradi javno-nabavne strategije, dokumentacije za nadmetanje i druge dokumentacije, provedbi postupaka javne nabave i ugovaranju; sudjeluje u pripremi prijedloga odluke o nabavnim kategorijama koje se nabavljaju putem središnje javne nabave te obavlja i druge poslove u okviru svoga djelokruga.

3.1.2. Odjel za upravljanje projektima

Članak 10.

Odjel za upravljanje projektima priprema i upravlja projektima implementacije naprednih tehnologija u procesima iskazivanja potreba od strane korisnika i u procesima provedbe postupaka središnje javne nabave, projektima standardizacije i katalogizacije po nabavnim kategorijama, projektima održive i zelene javne nabave, projektima sudjelovanja srednjih i malih poduzetnika u postupcima središnje javne nabave i drugim projektima vezanima za središnju javnu nabavu; razvija načine savjetovanja s gospodarskim subjektima uz poštivanje načela javne nabave; sudjeluje u vođenju portala za središnju javnu nabavu i internetske stranice Državnog ureda; razvija e-nabavu; proučava praksu drugih zemalja u postupcima javne nabave; izrađuje studije slučaja te obavlja i druge poslove u okviru svoga djelokruga.

3.1.3. Odjel za ugovaranje, analizu i praćenje izvršenja

Članak 11.

Odjel za ugovaranje, analizu i praćenje izvršenja sudjeluje u pripremi dokumentacije za nadmetanje i ostale potrebne dokumentacije; sudjeluje u izradi javno-nabavne strategije, u okviru svoga djelokruga; provodi postupke javne nabave, očituje se na podnesene pravne lijekove, sklapa ugovore i okvirne sporazume; vodi portal za središnju javnu nabavu i objavljuje sklopljene okvirne sporazume i ugovore; uspostavlja i vodi bazu podataka o sklopljenim ugovorima i okvirnim sporazumima; prati izvršavanje okvirnih sporazuma i ugovora; kontinuirano analizira rezultate središnje javne nabave; sudjeluje u pripremi prijedloga odluke o nabavnim kategorijama koje se nabavljaju putem središnje javne nabave; priprema izvješća za Vladu Republike Hrvatske te obavlja i druge poslove u okviru svoga djelokruga.

3.2. Služba za upravljanje nabavnim kategorijama

Članak 12.

Služba za upravljanje nabavnim kategorijama koordinira aktivnosti između korisnika i Državnog ureda; utvrđuje i objedinjava ukupne potrebe iskazane od strane korisnika po nabavnim kategorijama te vodi bazu podataka; potiče ujednačavanje prilikom iskazivanja potreba od strane korisnika vodeći računa o uštedama u javnoj potrošnji; zaprima primjedbe i prijedloge korisnika vezano uz središnju javnu nabavu; istražuje tržište vezano za nabavne kategorije; planira provedbe postupaka javne nabave; određuje javno-nabavne strategije za pojedine nabavne kategorije; izrađuje tehničke specifikacije (opise predmeta nabave) te sudjeluje u pripremi drugih dijelova dokumentacije za nadmetanje; sudjeluje u provedbi postupaka javne nabave i ugovaranju; kontaktira dobavljače tijekom izvršenja ugovora; izrađuje prijedlog odluke o nabavnim kategorijama koje se nabavljaju putem središnje javne nabave te obavlja i druge poslove u okviru svoga djelokruga.

III. KORISNICI SREDIŠNJE JAVNE NABAVE

Članak 13.

Obveznici središnje javne nabave su Ured predsjednika Republike Hrvatske, Hrvatski sabor, Vlada Republike Hrvatske, uredi i stručne službe Vlade Republike Hrvatske, središnja tijela državne uprave.

Ključni korisnici su grupe obveznika središnje javne nabave koji su zbog svog javno-nabavnog obujma i/ili predmeta nabave od značaja na strateškoj i operativnoj razini.

Vlada Republike Hrvatske može ovlastiti Državni ured za provođenje pojedinog postupka javne nabave za javne naručitelje koji nisu obuhvaćeni stavkom 1. ovoga članka.

U smislu ove Uredbe, korisnici središnje javne nabave su javni naručitelji iz stavaka 1., 2. i 3. ovoga članka.

Državni ured za korisnike nabavlja robe, radove i usluge po nabavnim kategorijama koje određuje Vlada Republike Hrvatske odlukom o nabavnim kategorijama, na prijedlog Državnog ureda.

Vlada Republike Hrvatske može ovlastiti Državni ured za provođenje pojedinog postupka javne nabave roba, radova i usluga koje nisu obuhvaćene odlukom iz stavka 5. ovoga članka kada je na temelju prethodno provedene analize utvrđena opravdanost za provođenje središnje javne nabave.

Članak 14.

U smislu ove Uredbe »nabavna kategorija« je skup međusobno povezanih roba i/ili usluga, namijenjenih ispunjavanju istih ili sličnih potreba više korisnika, na koje se može primijeniti zajednička javno-nabavna strategija, a radovi su nabavna kategorija samo kada služe u svrhu održavanja ili rekonstrukcije objekata u kojima su smješteni korisnici iz članka 13. ove Uredbe.

Članak 15.

Predstojnik Državnog ureda može donositi upute korisnicima koje se odnose na središnju javnu nabavu.

Članak 16.

Obveznici središnje javne nabave dostavit će Državnom uredu podatke o kontakt osobama ovlaštenim za suradnju s Državnim uredom.

Ovlaštene osobe iz stavka 1. ovoga članka, najkasnije do dana objave plana nabave za svaku proračunsku godinu, dostavit će Državnom uredu sve podatke potrebne za provođenje postupaka središnje javne nabave, na način specificiran od strane Državnog ureda.

U slučaju iz članka 13. stavka 3. ove Uredbe korisnik će na zahtjev Državnog ureda odrediti osobu za kontakt te pružanje daljnjih informacija koje budu potrebne za provođenje postupka središnje javne nabave.

Podatke iz stavaka 1. i 2. ovoga članka za Vladu Republike Hrvatske, urede i stručne službe Vlade Republike Hrvatske objedinjava i Državnom uredu dostavlja Ured za opće poslove Hrvatskoga sabora i Vlade Republike Hrvatske.

Članak 17.

Državni ured može osnovati savjetodavni odbor sastavljen od rukovodećih državnih službenika obveznika središnje javne nabave i predstavnika drugih dionika sustava javne nabave u vezi s pitanjima od zajedničkog interesa. Savjetodavni odbor može u svoj rad uključiti i dodatne članove kao stručnjake za pojedina područja.

Članak 18.

Obveznici središnje javne nabave mogu samostalno provoditi postupke javne nabave za nabavne kategorije stavljene u nadležnost Držanog ureda, do zaključenja okvirnog sporazuma, odnosno ugovora od strane Držanog ureda u postupcima središnje javne nabave.

IV. UPRAVLJANJE DRŽAVNIM UREDOM

Članak 19.

Radom Državnog ureda upravlja predstojnik, u položaju zamjenika ministra, kojeg imenuje Vlada Republike Hrvatske na prijedlog predsjednika Vlade Republike Hrvatske.

Predstojnik je za svoj rad odgovoran predsjedniku Vlade Republike Hrvatske i Vladi Republike Hrvatske.

Predstojnik ima jednoga zamjenika.

Zamjenika predstojnika imenuje Vlada Republike Hrvatske na prijedlog predstojnika, a na temelju javnoga natječaja.

Zamjenik predstojnika Državnog ureda je za svoj rad odgovoran predstojniku i Vladi Republike Hrvatske.

Glavni tajnik upravlja radom Glavnog tajništva Državnog ureda.

Glavni tajnik za svoj je rad odgovoran predstojniku.

Tajnik Kabineta predstojnika Državnog ureda upravlja radom Kabineta predstojnika.

Tajnik Kabineta predstojnika odgovoran je za svoj rad predstojniku i zamjeniku predstojnika.

Načelnik sektora upravlja radom sektora.

Načelnik sektora odgovoran je za svoj rad predstojniku i zamjeniku predstojnika.

Voditelj službe upravlja radom službe.

Voditelj službe odgovoran je za svoj rad predstojniku, zamjeniku predstojnika i načelniku sektora.

Voditelj odjela upravlja radom odjela.

Voditelj odjela je za svoj rad odgovoran predstojniku, zamjeniku predstojnika, načelniku sektora i voditelju službe.

Voditelj odjela u Glavnom tajništvu odgovoran je za svoj rad predstojniku, zamjeniku predstojnika i glavnom tajniku.

V. SLUŽBENICI I NAMJEŠTENICI DRŽAVNOG UREDA

Članak 20.

Poslove i zadatke iz djelokruga Državnog ureda, ovisno o vrsti, složenosti, stručnoj spremi i drugim uvjetima obavljaju službenici i namještenici, raspoređeni na radna mjesta, sukladno propisima.

Pravilnikom o unutarnjem redu Državnog ureda utvrđuje se broj potrebnih državnih službenika i namještenika s naznakom njihovih osnovnih poslova i zadaća i stručnih uvjeta potrebnih za njihovo obavljanje, njihove ovlasti i odgovornosti te druga pitanja od značaja za rad Državnog ureda, koja nisu uređena Uredbom o načelima za unutarnje ustrojstvo tijela državne uprave.

Pravilnik o unutarnjem redu Državnog ureda donosi predstojnik, uz prethodno pribavljenu suglasnost središnjeg tijela državne uprave nadležnog za službeničke odnose.

Članak 21.

Okvirni broj državnih službenika i namještenika potrebnih za obavljanje poslova iz nadležnosti Državnog ureda određuje se u tablici koja je sadržana u prilogu ove Uredbe i čini njezin sastavni dio.

VI. OBAVLJANJE POSLOVA UNUTARNJE REVIZIJE ZA POTREBE UREDA

Članak 22.

Poslove unutarnje revizije za potrebe Državnog ureda obavlja Ured Vlade Republike Hrvatske nadležan za unutarnju reviziju.

VII. PRIJELAZNE I ZAVRŠNE ODREDBE

Članak 23.

Financijsko-planske, računovodstvene, poslove planiranja, upravljanja i razvoja ljudskih potencijala i druge opće poslove, te poslove pisarnice, administrativne i pomoćno-tehničke poslove za potrebe Državnog ureda obavljat će Ured za opće poslove Hrvatskoga sabora i Vlade Republike Hrvatske do dana preuzimanja tih poslova od strane Državnog ureda, a najkasnije do 31. srpnja 2012. godine.

Članak 24.

Pravilnik o unutarnjem redu Državnog ureda predstojnik će donijeti u roku 30 dana od dana stupanja na snagu ove Uredbe, uz prethodnu suglasnost središnjeg tijela državne uprave nadležnog za službeničke odnose.

Članak 25.

Odluku iz članka 13. stavka 5. ove Uredbe Vlada Republike Hrvatske donijet će u roku 30 dana od dana stupanja na snagu ove Uredbe.

Članak 26.

Predstojnik će donijeti rješenja o rasporedu na radna mjesta na temelju Pravilnika iz članka 24. ove Uredbe u roku 30 dana od dana stupanja na snagu Pravilnika o unutarnjem redu.

Članak 27.

Danom stupanja na snagu ove Uredbe prestaje važiti Uredba o Uredu za središnju javnu nabavu Vlade Republike Hrvatske (»Narodne novine«, br. 138/2009 i 78/2010).

Članak 28.

Ova Uredba stupa na snagu danom objave u »Narodnim novinama«.

Klasa: 023-03/12-01/31

Urbroj: 5030120-12-1

Zagreb, 8. ožujka 2012.

Predsjednik

Zoran Milanović, v. r.

OKVIRNI BROJ DRŽAVNIH SLUŽBENIKA I NAMJEŠTENIKA DRŽAVNOG UREDA ZA SREDIŠNJU JAVNU NABAVU

|  |  |
| --- | --- |
| Ustrojstvene jedinice Državnog ureda | Broj  službenika i  namještenika |
|  |  |
| 1. KABINET PREDSTOJNIKA DRŽAVNOG UREDA | 6 |
|  |  |
| 2. GLAVNO TAJNIŠTVO | 1 |
| 2.1. Odjel za ljudske potencijale, pravne i opće poslove | 5 |
| 2.2. Odjel za financijsko-računovodstvene poslove | 3 |
| Kabinet predstojnika Državnog ureda i Glavno tajništvo – ukupno | 15 |
|  |  |
| 3. SEKTOR ZA KLJUČNE KORISNIKE I UPRAVLJANJE NABAVNIM KATEGORIJAMA | 1 |
| 3.1. Služba za ključne korisnike i upravljanje projektima | 1 |
| 3.1.1. Odjel za ključne korisnike | 5 |
| 3.1.2. Odjel za upravljanje projektima | 5 |
| 3.1.3. Odjel za ugovaranje, analizu i praćenje izvršenja | 5 |
| 3.2. Služba za upravljanje nabavnim kategorijama | 10 |
| Sektor za ključne korisnike i upravljanje nabavnim kategorijama – ukupno | 27 |
| DRŽAVNI URED ZA SREDIŠNJU JAVNU NABAVU – UKUPNO | 42 |

Uredba, NN 31/2012-751